《陪林守游南湖月下歌》
宋代·王质

紫霄峰头云破涌明月，翠华洞里烟冷生清风。水光上下相映碧，小舟飞入玻瓈中。

荷露白凝珠，蓼花红缀米。沈沈水晶宫，金波几千里。

君不见风流太守醉似泥，倒著接䍦骑马归。南湖风月君不知，问君何似高阳池。

翡翠杓，金叵罗，劝君一杯酒，听我南湖歌。清风明月万古长如此，有酒不乐将奈何。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。